
Før du begir deg ut på hevnens reise –grav to graver.

Confucius


Kapittel 1



Eveline Enger stakk hendene inn under det sildrende vannet fra dusjhodet. Sakte og prikkende kom varmen tilbake i fingrene. Den behagelige følelsen stagget tankene som presset seg på. Lyden var beroligende, og såpen duftet friskt av eple. Med automatiske bevegelser pirket hun vekk skitten under fingerneglene. Maskararester, lo fra hanskene, smuss og bakterier fra de siste førti timene hun ennå ikke hadde sovet, forsvant ned i sluket.

Da hun tvang resten av kroppen inn under strålen og lukket øynene, hogg de første tankene i likevel. Det var lenge siden han hadde ringt, og han pleide å ringe på denne dagen i uken. I et forsøk på å fokusere på noe annet grep hun dusjsåpen.

Hun ville sikkert føle seg bedre etter den første drinken, og fikk hun i seg nok, ville hun kunne få sove. Siste etappe, den siste svingen før målstreken: Acora Securities’ flere uker forsinkede julebord.

Hun skjøv dusjhodet forsiktig til siden, skvatt litt av lyden idet vannet traff dusjforhenget, og såpet kroppen møysommelig inn. Alle handlingene var en naturlig følge av angsten for å være alene, som hadde plaget henne fra hun var barn. Et sted hadde hun lest at duften av eple kunne dempe anfall. Hun bøyde seg ned, tok tak bak anklene og tøyde baksiden av lårene mens hun trakk pusten dypt.

Hun tørket seg nøye og lenge med et rent håndkle, og begynte å nynne på en melodi fra et TV-show. Samlet det lange håret til en ball og klemte ut noe av vannet, festet håndkleet over brystene. Lot hånden hvile et øyeblikk ved det rosa arret over kravebenet som lignet en forvridd sommerfugl. Hun fant frem sminken, danderte produktene langs kanten av vasken og startet med øyenskyggen.



Ute i stuen stanset hun og kikket seg rundt. Hauger med klær, diverse emballasje fra ulike takeaway-leverandører, stabler med uåpnede flyttekasser. Ennå hadde hun ikke følelsen av at det var hennes leilighet. Snart, tenkte hun, snart skulle hun få ryddet.

Hun skrittet over den største dyngen med klær, åpnet klesskapet. Den sorte kjolen hun hadde kjøpt dagen i forveien, hang klar; de nye skoene, den nye vesken. Det luktet fremdeles svakt av skurekrem i skapet, mild sitrus, og hun så for seg moren som hadde gjort rent overalt før hun flyttet inn. Bestemte seg for å ringe henne senere, ønske god helg.

Hun nappet med seg kjolen i den ene hånden, skoene og vesken i den andre. Slengte dem i én bevegelse mot sofaen, og kikket raskt på designerklokken på veggen. Den stammet fra et bruktmarked og var en av de få tingene hun hadde rukket å henge opp i den nye leiligheten.

Ennå var det en time og tre kvarter til festen begynte, hun hadde god tid. Kanskje var det derfor hun nappet tak i den brune teipen på toppen av en av flyttekassene ved kjøkkendøren. Den løsnet med en behagelig raspende lyd, og før hun visste ordet av det, hadde hun vippet de fire pappkantene til side.

Det var en eske hun hadde pakket vekk for flere år siden. Den hadde stått nede i kjellerboden til moren og var først kommet frem igjen da hun skulle flytte. Et fotoalbum i rødt skinn formelig advarte mot å bli åpnet. På toppen av albumet lå en eske sigarer etter faren.

Hun tok begge ut, og grep lighteren som lå ved siden av stearinlysene på bordet. Det knaste i tobakken, så tørr var den blitt, og da hun skulle tenne en av sigarene, måtte hun pille små rusk av tungen. Hun hadde ikke bladd lenge i fotoalbumet før hun var tilbake i barndommen. Døende sollys, lukten av farens sigarer. Pappa. De første bildene utløste umiddelbart det gamle stikket av savn og smerte.

Hun trakk så hardt av sigaren at hun måtte hoste. I det samme kom hun på at det hang en røykvarsler ute i gangen, og gikk for å vippe ut batteriet. Ved å stille seg på en bunke med gamle tegneserier, nådde hun helt opp til taket.

På vei inn igjen i stuen slengte hun fra seg håndkleet, plukket opp sigaren og satte seg naken ned i sofaen. Hun kikket ned mot fotografiet i albumet: Filip Enger. Pappa. Så seg selv holde rundt ham med et smil, tvillingsøsteren på motsatt side av den solbrune, veltrente kroppen. Han var blitt far i ung alder, så vidt fylt tretti på bildet. Hun drømte seg tilbake ut dit på skjæret, engangsgrillen som knitret bedagelig om kapp med bølgeskvulp, hele familien samlet.



Eveline stumpet sigaren i et gammelt yoghurtbeger. På vei mot kjøkkenet fikk hun øye på speilbildet sitt i vinduet, og stanset. Den kullsorte øyenskyggen syntes godt, og øynene sto som to dype kulehull i den bleke silhuetten. Hun bestemte seg for å svinge innom solsenteret i løpet av helgen. Om hun fikk tid.

Kjøkkenet var fylt opp av skitten oppvask som bar preg av å ha stått en stund. Hun åpnet skapet over benken, tok ned pilleesken med navnet hennes på. Mens hun leste den strenge advarselen om at pillene ikke måtte blandes med alkohol, hørte hun stemmen til psykiateren i hodet. Du er på bedringens vei, hadde Ellen sagt. Pillene mot håndflaten var selve symbolet på den nye tilværelsen.

Salget av barndomshjemmet hadde ikke gitt de tre gjenværende Enger-kvinnene de helt store inntektene, men det hadde i det minste fått dem til å flytte på seg. Tvillingsøsteren Elisabeth hadde reist til USA for å studere film, moren hadde slått seg ned på Skillebekk, bare noen steinkast unna. Selv leide Eveline fortsatt, men lønnen i Acora skaffet henne i alle fall et passe stort krypinn på Frogner. Leieprisene her var blant de høyeste i landet, så hun sa seg fornøyd med de vel femti kvadratmeterne. Når bonusen kom, fikk hun kanskje egenkapital nok til å kjøpe seg noe. Nye tider, hadde Ellen sagt, tenk positivt. Hun svelget to piller med et glass lunkent vann, og trakk pusten dypt.

Ny jobb, ny leilighet. Endelig hadde tilværelsen begynt å anta faste og vante former. Ting var virkelig blitt bedre, sa hun til seg selv så ofte som mulig.

Hun satte fra seg glasset, forestilte seg hvordan kvelden ville bli sammen med Gustav Fjell, en av Vice Presidentene i Acoras corporate-avdeling. Dyktig og målrettet, samtidig lidenskapelig og omtenksom. En mann alle jenter ville vært glade for å kunne kalle kjæreste, hadde hun konkludert. Kjæreste. Ordet smakte stadig like rart.

Ute i stuen fant hun frem neglelakk og pakken med nye strømpebukser, og satte på stereoanlegget. Med rytmiske bevegelser til den lave bassen begynte hun å kle på seg. Hun tok seg i å smile, for første gang på flere dager. Tenk positivt, hørte hun stemmen gjenta.

Hemmeligheten om faren var hun også blitt flinkere til å fortrenge. Hans innstendige ønske om at ikke en levende sjel skulle vite at han var i live, hadde faktisk gjort det enklere. Fjorten dager var gått siden sist han hadde gitt lyd fra seg.

Da telefonen ringte, svarte hun med en ro hun ikke hadde kjent på lenge. Kanskje var det pillene som begynte å gjøre sin virkning, eller kanskje var det navnet på displayet som var årsaken.

–Hei, du.

–Skal jeg plukke deg opp i taxi, på vei ned?

–Når hadde du tenkt?

–Om en times tid, ved trikkestoppet.

–Supert.

Hun likte at Gustav var direkte. Ikke noe pjatt. Tanken på ham i smoking sendte varme ilninger gjennom henne. Hun gledet seg.


Kapittel 2



Jack Larsen kjente det krible i den femtifem år gamle kroppen. Den siste drepende kjedelige permisjonsmåneden med lange, ensomme netter hadde gitt ham en abstinensfølelse han først nå kjente begynne å slippe taket.

Blålysene fra politibilen som hadde kjørt ham til åstedet, fikk skyggene fra furutrærne til å danse med hakkete bevegelser mot den snødekte veien. Snøen var hvit her oppe, og ikke grå, slik som nede i Oslo-gryta.

Det kunne virke som han bar på noe tungt der han jobbet den lange kroppen videre opp Vesteråsveien, mot det som ventet. Det gråsvarte hodet duvet i takt med de tunge skrittene, og da han kom frem til innkjørselen, stanset han og rettet på de store, olivengrønne brillene han hadde hatt så lenge han kunne huske. De gjorde fortsatt nytten.

Hvitt, tenkte han. Hvite snipper, hvite forbrytere –hvitvasking. Hvit måned, januar, tilbake til hverdagen, til Økokrim og ikke til drapsavsnittet, som hadde ansvaret for området han nå trådte inn i. Han løftet på den blafrende polititeipen med en iskald og krokete hånd.

–Jack, hilste en tidligere kollega da han nærmet seg, –gratulerer med oppklaringen av Linda Josefsen-saken. Velfortjent.

Jack tok den utstrakte hånden. Det var uvant å bli behandlet på en positiv måte av en annen politimann.

–Hjørdis, er hun her?

Den tidligere kollegaen ristet på hodet.

–Hvorfor er Øko interessert i dette?

Jack var allerede mentalt på vei inn i det mørkbeisede huset foran seg, kjente pulsen dunke i halsen mens hjernen begynte å arbeide.

–Mulig sammenheng her med en sak vi jobber med oppe hos oss. Avdøde jobbet som kjent i finansbransjen, og hadde kanskje noen svin på skogen.

Jacks høye skikkelse tråkket videre i snøen, i det nyoppmåkte sporet til politiet, opp mot inngangen til huset.

–Du? ropte ekskollegaen etter ham og fikk ham til å snu seg. –Det blir mellom oss at du har vært her, åkei?

De dansende blålysene fikk Jacks skygge til å rykke langs den snødekte hagen foran det store huset, før de forsvant sammen med bilen nedover veien.

Spor i snøen. Jack fulgte den blafrende polititeipen i rødt og hvitt, studerte dem: målte lengden på avtrykkene med blikket, størrelsen og dybden, skrev seg opplysningene bak øret slik han hadde for vane.

Den tørrfrosne snøen knirket for hvert skritt han tok. Det var den verste lyden han visste, den skar helt inn i ryggmargen og ga kulden et enda bedre feste innenfor huden.

Først da han var kommet et godt stykke opp innkjørselen, ble han var pipingen fra mobiltelefonen. Han stanset.

–Larsen?

–Egil her. Jeg fikk snakket med Hjørdis. Det må vente, ok? Hun liker ikke at du tukler med sakene til drapsavsnittet.

–Sjarmerte du henne ikke i senk med den behagelige telefonstemmen din, da?

–Hør. Jeg skal nok få ordnet deg tilgang, men vent med å besøke åstedet inntil videre. Alt dette oppstusset fra i høst har ikke roet seg helt ennå, og du har jo bokstavelig talt nettopp kommet tilbake. Skjønner du hva jeg sier?

–Ikke noe problem. Jeg holder meg unna.

Jack smilte for seg selv. Egil Krefting. Statsadvokaten som hadde fått ham overført til Økokrim da samtlige i politiet skydde ham som pesten. Det var antakelig hans eneste virkelige venn i hele verden. Med en møysommelig bevegelse førte han den antikvariske mobiltelefonen tilbake på innerlommen og trakk inn den frosne luften.

Så fortsatte han opp oppkjørselen, mot døren.


Kapittel 3



Stemningen i lokalene var allerede høy da Eveline og Gustav børstet av seg snøfillene i inngangspartiet. Acora Securities hadde booket hele restauranten Onda. Analytikere, aksjemeglere og corporate finance-rådgivere skulle feire et godt år, et beintøft marked til tross.

–Her, jeg kan ta din også.

Gustav vrengte av seg frakken og strakte ut en åpen hånd, mens Eveline tvinnet skjerfet sammen og stakk det inn i ermet på jakken sin. Det duftet av mat i lokalet. Et knippe unge menn i dress og smoking kom inn bak dem og brølte entusiastisk da de fikk kontakt med en annen gjeng i baren.

–Meglere, hvisket Gustav, som for å forklare, –jævla apekatter, de kan jo aldri oppføre seg.

Meglerne var for dem droner, telefonselgere uten skrupler, mens corporate i meglernes øyne var en gjeng kontorrotter og Excel-nerder som jobbet til alle døgnets tider. Likevel var begge like avhengige av hverandre, selv om ingen av dem noensinne ville innrømme det.

Fremdeles var det mange nye ansikter for Eveline. Både fordi hun stort sett hadde sittet foran sin egen PC-skjerm de første månedene på jobb, men også fordi hennes avdeling var adskilt fra resten av meglerhuset med såkalte chinese walls for å hindre lekkasje av innsideinformasjonen corporate finance satt på.

–Ah! Godt å se deg.

En lav og liten skikkelse med kulerunde briller og klakkende lakksko steg ut av menneskemengden og grep Evelines hånd. Det var ikke vanskelig å forstå hvorfor corporate-sjefen Knut Vigeland hadde fått kallenavnet Napoleon. Den lave kroppen med den autoritære holdningen oste av mindreverdighetskomplekser. –Kom, kom!

På to langbord med hvite duker sto champagneglassene på rekke og rad. Endelig, tenkte hun, og ble overrasket over hvor kaldt glasset var da hun forsynte seg.

–Årgangssjampis, ikke verst, konkluderte Gustav med hevet øyenbryn mot en av flaskene.

–Vi har fortjent en fest, gliste Napoleon Vigeland, –og hvis vi closer dealen med Blackmoore, kommer fjoråret til å bli en liten fjert i forhold til hva vi tjener i år.

Dealer. Bonuser. Jakten på mandater, for så å close dem, tenkte Eveline. Dette var et univers hun likte å forholde seg til i stadig større grad.

Hun tok et nytt glass, og kjente en brusende følelse av velvære, enda den korte turen fra taxien og inn til restauranten hadde gjort henne kald. Femten minusgrader var en av ulempene ved å bo i et land som Norge.

Hun betraktet det yrende livet som var i ferd med å utspille seg, en voksende brann av sortkledde menn og en og annen kvinne. Brennstoffet, i form av ulike typer rusmidler, lot til å komme fra en utømmelig kilde.

–God aften, frøken.

Eveline dro kjensel på stemmen og snudde seg.

–Hei, du. Endelig skal jeg få se hva det faktisk er du har lurt meg med på.

Hun nikket ut mot mylderet. Ruben Christensen, som hadde skaffet henne den nye jobben i Acora, humret mens han hilste på dem, allerede en smule beruset. Han var i slutten av trettiårene, med tynne briller og et for alderen høyt hårfeste, noe han hevdet skyldtes at han jobbet så mye.

–Vi har tatt bordet nederst ved baren. Har holdt av plass. Sees der.

Ruben forsvant mot toalettet, antakelig med flere ærend i sikte, tenkte Eveline. Da hun hadde tømt det tredje glasset, og hadde fått hilst på et titalls andre ansatte, følte hun endelig at skuldrene sank, at tiden forsiktig oppløste seg. Lydene, lokalene, luktene, de steg opp i henne, mens ansiktene og samtalene rundt ble til en sjø hun kunne flyte på.


Kapittel 4



Lett skjelven kneppet Jack opp frakken foran det granskende blikket fra en ung politibetjent som voktet inngangen. Betjenten ga ikke slipp på den mistenksomme minen selv etter at Jack hadde vist ID-kortet sitt. Blod, tenkte han, og trakk inn mer av den varme luften. Blod, og noe annet. Noe kjemisk og spritaktig.

Det måtte være over tretti grader inne i huset. Brillene hans tok til å dogge, og for å kunne se noe som helst ble han nødt til å ta dem av seg. Han gikk inn i den store, mørklagte stuen.

Han stanset og fikk øye på blodflekken. I sine snart tretti år i politiets tjeneste hadde Jack Larsen sett mange av dem. Han gikk nærmere, forsiktig på den sorte plasten som var teipet langs gulvet, enda han visste at krimteknisk var ferdige med sine preliminære undersøkelser.

Et lite, avlangt hull var synlig midt i den store røde flekken på stuegulvet. Kulehull, tenkte han først, og lente seg nærmere. Nei, noe annet. Noe hadde vært stukket ned i parketten.

Han tok av seg frakken og stakk hånden inn over asken i peisen. Han kunne kjenne en svak varme. Det måtte ha vært en heftig ild. Han pustet tungt gjennom nesen, kjente den sursøte og jernaktige lukten feste seg.

Det gikk i ytterdøren. Jack tørket brillene hurtig mot dressjakken og lente seg ut mot inngangen for å se bedre. Hjørdis Hove brukte en sint finger til å pirke snø ut av det ene øret mens hun bannet irritert. Høye hæler på dette føret, ja, tenkte Jack og humret kort for seg selv. Hun måtte ha sklidd i snøen utenfor. Hans tidligere sjef i drapsavsnittet var sannelig seg selv lik. Stramt hår, en litt for stor vinterkåpe som var delvis dekket av snø, men som likevel understreket den stramme figuren hennes.

Hun minnet Jack om midtdelerne, betongblokkene som sto midt i veien og skilte kjøreretningene fra hverandre, som sto i skillet mellom rett og galt, mellom lov og orden og kriminelle handlinger, mellom rett til liv og drap. En ærlig politikvinne som skjøttet den privilegerte, men samtidig utakknemlige jobben samfunnet hadde gitt henne. I politiet. Drapsavsnittet. Der han selv følte han hørte hjemme.

–Jack? skvatt hun forbauset da hun hadde befridd seg for yttertøyet og kom inn mot stuen.

–God kveld, sjef, nikket han tilbake.

–Hva i himmelens navn gjør du her? Og jeg er ikke sjefen din. Har du ikke snakket med Egil?

Jack satte brillene tilbake på plass over den arrete nesen.

–Nei, skulle jeg det? Avdøde har en mulig tilknytning til en sak vi etterforsker nede på Økokrim.

Hjørdis åpnet munnen og pekte anklagende mot ham, men tidde da hun fikk øye på hva stuen inneholdt. Som en oppgitt mor flyttet hun oppmerksomheten vekk fra det uoppdragne barnet til det hun faktisk var kommet for.

–Relativt uvanlige saker, nikket Jack og rynket på nesen.

En kort stund ble de stående uten å si noe.

–Det første som slår meg, er raseriet, fortsatte Jack. Dette har tatt tid. Det har vært planlagt. Og krimteknisk –vel, la meg gjette, foreløpig ingenting?

–Det er fremdeles for tidlig å konkludere, liket blir undersøkt nå.

Hun snufset kort. –Men vi har allerede en person av interesse i saken.

–Hvem?

–Sønnen. Jørgen Grimsmo. Det var han som angivelig fant liket. Han hevder han befant seg i huset mens… dette pågikk.

Hjørdis snudde seg.

–Kan jeg se?

Han pekte mot mappen hun voktet under armen. Hun trakk så vidt på skuldrene, men likevel nok til at han merket seg det, og rakte ham den.

–Jøss. Sverd?

Han vred på et av bildene. –Nei, en slags sabel?

Han snudde det mot Hjørdis, som kikket mot blodflekken.

–Det forklarer hullet i gulvet. Vanvittig raseri? Å stikke drapsvåpenet gjennom et menneske så hardt at det fortsetter ned i gulvplankene, mener jeg.

Jack kikket på bildet av den forvridde menneskekroppen som lå med en stor sabel stukket gjennom magen. –Det ville vel vært et mirakel om det ble funnet fingeravtrykk på det sverdet.

Hjørdis ristet forsiktig på hodet.

–Fingeravtrykk fra sønnen. Han påstår han forsøkte å få det løs.

–Aha. Og fotsporene i snøen? Ingen bilspor?

–Det virker som om dette er en enkel sak. Det hadde jo vært fint, sa Hjørdis.

–Men…

–Men hva? spurte Hjørdis skeptisk.

Han dro litt på det. Pekte med mappen mot blodflekken.

–Det er jo ikke sikkert det er det. Sønnen har ikke innrømmet noe?

–Nei, han blånekter foreløpig, men det vet vi jo begge at kan være midlertidig.

–Sett at han snakket sant, at det var en drapsmann som greide å unngå å legge igjen et eneste godt spor. Da betyr det jo…

Hjørdis kikket misbilligende mot Jack. –At…?

Jack fant frem en sigarett som han førte til munnen uten å tenne den. Han tygget på filteret, kjente hvordan den gnissende lyden i kraniet ga ham følelsen han hadde savnet så lenge.

–At det blir lite søvn fremover.


Kapittel 5



Den store klokken på rådhuset kunne skimtes fra restauranten, og da den hvite timeviseren hadde passert tretallet, satte Eveline kursen mot baren.

–Ledig her? spurte hun, og lente seg frem mot det ene tomme setet i enden av baren.

En hun antok var megler, med krøller og smoking, snudde seg og smilte sjenert da han fikk se henne. Han reiste seg, men veltet drinken sin i samme bevegelse.

–Å! Beklager. Beklager.

Det ene buksebenet hans ble vått, og Eveline rakte ham en bunke servietter mens hun signaliserte til bartenderen at de trengte to nye drinker.

–Kanskje du heller burde drikke vann?

Han rødmet, og klarnet halsen.

–Eveline, er det ikke?

Hun tok imot hånden hans og lot ham føre seg forsiktig opp i den høye barstolen. –Alexander Berg. Tror ikke vi har hilst ennå.

–Du sitter på meglerbordet?

–Eh, ja, jeg leder institusjonelt salg.

–Du ser ganske ung ut til å ha en sånn stilling?

Alexander lo en nervøs latter.

–Det velger jeg å ta som en kompliment.

De skålte da de fikk hver sin drink i hånden. Han tittet ned i glasset sitt, som om det han skulle si sto skrevet der nede. –Er det… plagsomt å mingle med alle disse ulvene?

–Neh. Blitt ganske vant til det.

Han nikket og snudde seg ut mot lokalet, senket stemmen litt, det var ikke helt klart om det var seg selv eller henne han snakket til, halvt spørrende, halvt konkluderende.

–Du er jo rene Gwen Stacy.

Hun rynket overrasket på nesen.

–Jaha. Så synd du ikke ligner mer på Peter Parker, da.

Han snudde seg brått, og hele ansiktet lyste opp.

–Så du vet hvem det er? Nå steg kursen din betraktelig.

–Ha, ha, jeg har lest Edderkoppen og Spider-Man fra jeg var barn. Litt annerledes oppvekst, kan man kanskje si.

Hun kjente noen prikke seg i armen. Gustav.

 –Kom.

 –Allerede? Jeg har det fremdeles morsomt her, med min nye tegneserienerd.

Gustav kikket ned på Alexander.

–Tjukken, skal ikke du hjem og lese deg opp på Asia-markedet før det åpner i morgen?

Han pekte på klokken sin og smilte syrlig. Hun tok seg i å tenke at hun vanligvis ikke reagerte på Gustavs mange nedlatende kommentarer, men det var ikke til å unngå da hun fikk se ansiktet til Alexander. Den unge salgslederen nikket beskjemmet, og konsentrerte seg om drinken sin igjen.

–Ha en fin kveld, sa han lavt, og våget seg til å kikke opp. –… hyggelig å hilse på deg.

Gustav grep hånden hennes, og med et beklagende skuldertrekk reiste hun seg. Det var jo tross alt Gustav hun hadde gledet seg til å være sammen med.

–Patetiske meglere, sa han idet de forlot baren.



Oslonatten var blitt enda kaldere, og like plutselig som snøværet var kommet, var det nå blitt skyfritt. Månen hang lavt i horisonten, innhyllet i frosttåke fra fjorden. Det var bare noen hundre meter opp til kontoret, men det virket som de hadde gått milevis da de endelig steg ut av heisen i sin etasje. Gustav tafset grådig under skjørtet hennes, og hun likte det, lot seg henfalle til den deilige, sløve alkoholfølelsen.

De gikk inn på det store møterommet oppkalt etter Winston Churchill, hvor Gustav løftet henne opp på det runde møtebordet i mahogni. Duften fra de seksten skinnstolene lå i luften der inne, og langs veggene hang malerier av gamle britiske generaler. Et av Napoleons påfunn.

Hun lente seg tilbake mot den kalde bordplaten og lot Gustav kysse seg langs halsen og nedover kroppen mens han kledde av henne. Nyt det, Eveline, formante hun seg selv, men klarte ikke helt å lystre. Hvorfor var hun så anspent? Hvorfor tenkte hun på denne Alexander hun nettopp hadde møtt? Hun kjente små vibrasjoner i bordet under seg og åpnet øynene.

–Telefonen din, sa Gustav, og tok av seg smokingjakken.

Det stakk i henne. Det var ingen grunn til at moren skulle ringe, og søsteren hadde stålkontroll på tidsforskjellen mellom Norge og USA, så henne var det heller ikke. Ut over det var det bare én eller to som hadde telefonnummeret hennes. Ingen av dem ville gi lyd fra seg nå. –Skal du ikke ta den?

Gustav var åpenbart utålmodig. Hun fisket mobilen forsiktig opp fra vesken. Kjente musklene stivne da hun så nummeret.

